**ΣΥΜΒΟΛΙΣΜΟΣ**

**Λογοτεχνικό/καλλιτεχνικό κίνημα που ξεκίνησε από τη Γαλλία γύρω στα 1880. Επηρέασε σε μεγαλύτερο βαθμό την ποίηση και σε μικρότερο τη μουσική και τη ζωγραφική (ιμπρεσιονισμός). Γεννήθηκε ως αντίδραση στην ψυχρότητα του παρνασσισμού και αποτελεί κατά κάποιο τρόπο «επιστροφή» στο ρομαντισμό. Συνδυάζει την εσωτερικότητα και το λυρισμό του ρομαντισμού, χωρίς όμως το στόμφο και την υπερβολική αισθηματολογία. «Πατέρας» του συμβολισμού θεωρήθηκε ο Γάλλος ποιητής Μπωντλαίρ**.

**☺ Η ποίηση του συμβολισμού χαρακτηρίζεται από εσωτερικότητα, είναι ποίηση της ψυχικής διάθεσης και των συναισθημάτων.**

**☺ Τα αντικείμενα- πράγματα του εξωτερικού κόσμου, ιδιαίτερα τα στοιχεία της φύσης, γίνονται σύμβολα και αντιστοιχούν στις εσωτερικές, στις ψυχικές καταστάσεις και διαθέσεις του ποιητικού υποκειμένου. Οι ιδέες και τα συναισθήματα δεν εκφράζονται καθαρά, αλλά υποβάλλονται μέσω εικόνων- συμβόλων. Είναι ποίηση υπαινικτική που ενεργοποιεί τη φαντασία.**

**☺ Χαρακτηρίζεται από μουσικότητα. Η ποίηση του συμβολισμού στηρίζεται στην ηχητική μαγεία των λέξεων.**

**☺ Βαθμιαία και σταδιακά οι συμβολιστές ποιητές απομακρύνονται από σχήματα και μορφές της παραδοσιακής ποίησης και μεταβαίνουν προς τη μοντέρνα. Ο στίχος τους «απελευθερώνεται», γίνεται αρχικά «απελευθερωμένος» και αργότερα «ελεύθερος».**